hy hy hy hy hy hy hy hy hy hy hy hy hy hy hy hy hy ru hy hy ceb hy en ko hy hy hy hy hy hy hy hy hy hy hy hy hy hy hy hy hy hy hy en hy es es tr en en hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Արցախյան պատերազմի մասնակից 44-ամյա Էդուարդ Կիզերյանն այժմ վերականգնողական բուժում է ստանում Երևանի Կուրորտաբանության և ֆիզիկական բժշկության գիտահետազոտական ինստիտուտում։ Նա զինտեխնիկա տեղափոխելիս կրծքավանդակի հատվածում վնասվածքներ է ստացել, այնուհետև թշնամու  հասցրած հարվածներից  բեկորային վնասվածքներ է ստացել ոտքերի շրջանում։
Էդուարդը հիմա դժվարությամբ է քայլում: Նա իրեն ճնշված է զգում, որ ընտանիքի մասին հոգալ չի կարողանում, աշխատունակ չէ, սոցիալական խնդիրներ կան ընտանիքում, իսկ ցավերը տանելի են․ հոգատար բժիշկներն ամեն բան անում են հայրենիքի պաշտպաններին  բուժելու համար։
Ադրբեջանի սանձազերծած ռազմական  գործողությունների մասին լուրը լսելուց անմիջապես հետո՝ սեպտեմբերի 27-ին, Էդուարդը գնացել  է զինկոմիսարիատ, կամավորագրվել ու մեկնել Արցախ։
Պատերազմական թեժ պահերին նույնիսկ  ծանոթանալու, միմյանց անուն հասցնելու ժամանակ չկար, բայց ասես բոլորը մի ընտանիքից էին․ մարտի դաշտում մահը մոտ էր, վտանգը՝ շատ, միմյանց նկատմամբ սերն ու նվիրվածությունը՝ անսահման, անեզր։
Էդուարդն ասում է՝ բազմաթիվ հերոսական դրվագների ականատես է եղել։
«Մենք մարտական դիրքեր, ՀՄՄ-ներ ենք խոսել, մեր տղաները հերոսական պայքար են մղել։ Նրանք չեն պարտվել, որևէ մեկը ետ քայլ չի արել․․․․  Ես հիանում էի նրանց կատարած հաշվարկներով։ Երբ ՀՄՄ-ները մոտենում էին, տղաները այնպես էին կատարում հաշվարկները, որ ոչ մի կրակոց հենց այնպես չկորչեր, և անվրեպ խոցում էին թշնամու զինտեխնիկան։ Իմ մարտընկերներից երկուսը մեդալներ են ստացել, ինձ և ընկերոջս ևս մեդալների են արժանացրել, շուտով մեդալներ պետք  է ստանանք», —  պատմում է Էդուարդը։
Նա հպարտորեն հիշում է՝ ինչպես  են կարողացել խոցել թշնամու  անխոցելի թվացող դիրքերից մեկը։
«Այդ դիրքը շատ ամուր էր՝ ցեմենտով շատ հաստ շերտով կառուցված, ու մենք մեծ դժվարությամբ կարողացանք խոցել այն։ Հիշում եմ՝  դրանից հետո բոլորս միանգամից այնպես ուրախացանք, որ կեր կացանք,  բոլորս գրկախառնվեցինք․․․ Իհարկե, մենք ունեցել ենք նաև ցավոտ կորուստներ, ազնիվ ու քաջ տղաներ են ընկել մարտի դաշտում։  Այդ անդառնալի կորուստների մասին անգամ այսօր ես դժվարանում եմ խոսել ու չգիտեմ՝ կգա՞ մի օր, երբ կկարողանամ առանց հուզմունքի հիշել այս ցավոտ դրվագները։ Երբ արդեն իմացանք, որ հրադադար է  ու պիտի Հայաստան վերադառնայինք, Քարվաճառի մոտով անցնելիս լաց լինելով ենք եկել․․․ Այդ ուժեղ ու անկոտրում տղաների աչքերից արցունքներ էին հոսում։ Մեզանից որևէ մեկը մի սանտիմետր ետ չէր գնացել, կյանքը կտար, դիրքը չէր տա ու վերջում այսպես եղավ․․․ Մինչև հիմա չեմ հավատում», — հիասթափված պատմում է  Էդուարդը։
Նա մինչ օրս պահում է իր ոտքը վնասած ամենամեծ բեկորը, մի բան  էլ կա, որ  Արցախից թանկ մասունքի պես բերել է Երևան։
«Իմ մարտընկներներից մեկը վիրավորում ստացավ աչքի ու ոտքի շրջանում։  Նրա կրծքավանդակի հատվածում գտնվող գրպանում  հեռախոս կար։ Եթե հեռախոսը չլիներ գուցե նրա սիրտը վնասվեր, գուցե նրա կյանքը փրկել չհաջողվեր։ Ես այդ տղայից լուր չունեմ, նրան վիրավորվելուց անմիջապես հետո եկան, տարան, որ բուժօգնություն ստանար, բայց վստահ եմ՝ հիմա նա ողջ է։ Այս հեռախոսը երևի նրա կյանքը փրկեց։ Ամբողջ կյանքում այսպես թանկ ու անգին պահելու եմ հեռախոսի այս մասը։ Ամբողջ հեռախոսից այս փոքրիկ մասն է մնացել», —  ասաց Էդուարդը ու ծոցագրպանից հանելով՝ ցույց տվեց այն։
Էդուարդն ասում է,  իր պապերը զեյթունցի եե եղել, ջարդել են թուրքին, ինքն  էլ չի ընկրկելու։ Ճիշտ է՝ հիմա  հայերի համար սարսափելի օրեր են, բայց պետք  է ուժ գտնենք մեր մեջ ու նայենք առաջ։
«Պատերազմից հետո որոշել եմ նվիրվել զինվորական գործին։ Գնալու եմ  համապատասխան կառույցներ, դիմում  եմ ներկայացնելու։ Ես  իմ հայրենիքի  համար ոչինչ չեմ խնայի։ Ես  ու իմ հասակակիցները պիտի ամուր լինենք, ամուր պահենք մեր հայրենիքը, որ մեր որդիները չտեսնեն այն ծանր օրերը, որ մենք տեսանք», —  եզրափակեց Էդուարդը։
Նախորդ նյութը«Մեզ մի վիրավորեք: Ոչ մեր հողը կա, ոչ մեր տունը կա, առանց էն էլ վիրավորված ենք». թալիշեցիները՝ Չարենցավանում
Հաջորդ նյութըՄեր մեծագույն խնդիրը պատերազմի ետցնցումներին դիմակայելն է. ՀՀ վարչապետի շնորհավորական ուղերձը Ամանորի և Սուրբ Ծննդյան տոների առթիվ
Ադրբեջանի զինուժը կրակել է հայկական դիրքերի ուղղությամբ, կրակը լռեցված է. ՊՆ
Հայտարարություն ՀՀ-ում վարժական հավաքների իրականացման ընթացքում խախտումների վերաբերյալ
«Հայաստանը մեծ արվեստագետ կորցրեց». վերջին մարտերում զոհված 19-ամյա Արենից հուշը նրա գեղանկարներն են
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Ադրբեջանի զինուժը կրակել է հայկական դիրքերի ուղղությամբ, կրակը լռեցված է. ՊՆ
Փաշինյանը մեկնել է Պրահա․ հանդիպումներ կունենա Էրդողանի և Ալիևի հետ
Edit with Live CSS
Write CSS OR LESS and hit save. CTRL + SPACE for auto-complete.